Illum, il-Kummissjoni Ewropea qed tniedi konsultazzjoni pubblika dwar it-trasparenza tat-taxxa fuq il-kumpaniji, bħala parti minn eżami usa’ tal-prattiki tat-taxxa fuq il-kumpaniji fl-UE. Illum, il-Kummissjoni Ewropea qed tniedi konsultazzjoni pubblika dwar it-trasparenza tat-taxxa fuq il-kumpaniji fl-UE. Din il-konsultazzjoni għandha l-għan li tiskopri jekk il-fatt li l-kumpaniji jiġu obbligati jiżvelaw aktar informazzjoni dwar it-taxxi li jħallsu jistax jgħin biex jiġu indirizzati l-evitar tat-taxxa u l-prattiki fiskali aggressivi fl-UE. Pereżempju, il-kumpaniji jistgħu jiġu obbligati jiżvelaw l-għadd ta’ taxxi li jħallsu f’kull pajjiż fejn joperaw. Il-ġlieda kontra l-evitar tat-taxxa min-naħa tal-kumpaniji hija prijorità ewlenija ta’ din il-Kummissjoni. Il-konsultazzjoni hija parti mill-Pjan ta’ Azzjoni usa’ dwar Tassazzjoni Ġusta u Effiċjenti tal-Kumpaniji li wkoll qed jiġi ppreżentat illum. Din il-ħidma tal-Kummissjoni tkompli l-impenji li ħadu l-mexxejja tal-G20, li wegħdu li jiżguraw li l-awtoritajiet tat-taxxa jiskambjaw b’mod liberu l-informazzjoni dwar il-kumpaniji multinazzjonali l-kbar, inkluż ir-rappurtar pajjiż pajjiż tagħhom. Xi kumpaniji bħalissa jiġġeneraw profitti kbar fis-Suq Uniku, iżda ftit li xejn iħallsu taxxa fl-UE, jew ma jħallsu xejn fiha. Xi kumpaniji multinazzjonali huma kapaċi jużaw ippjanar aggressiv tat-taxxa, diskrepanzi nazzjonali u lakuni legali minħabba l-preżenza tagħhom f’diversi ġuriżdizzjonijiet. L-użu ta’ strutturi korporattivi kumplessi tagħhom ta’ sikwit ipoġġi lill-intrapriżi ż-żgħar u ta’ daqs medju (l-SMEs) fi żvantaġġ. Dan jista’ jfixkel ukoll il-kompetizzjoni, ipoġġi lir-rivali tagħhom li jkunu iżgħar minnhom fi żvantaġġ u jitfa’ lill-kumpaniji tal-UE u dawk li mhumiex tal-UE f’kompetizzjoni ma’ xulxin fis-Suq Uniku. Bħalissa jeżistu rekwiżiti tat-trasparenza għall-banek skont ir-Raba’ Direttiva dwar ir-Rekwiżiti ta’ Kapital (DRK IV) (IP/14/1229) u għall-industriji estrattivi u tal-qtugħ tas-siġar il-kbar skont id-Direttiva dwar il-Kontabilità(IP/11/1238, MEMO/13/540), fil-forma ta’ rappurtar pajjiż pajjiż. Il-konsultazzjoni tal-lum għandha l-għan li tivvaluta jekk l-estensjoni ta’ obbligi tal-iżvelar pubbliku ta’ dan it-tip għal kumpaniji multinazzjonali f’setturi oħra tistax tgħin biex jiġi indirizzat l-evitar tat-taxxa. Il-fatt li wieħed jobbliga lil xi kumpanija tiżvela aktar informazzjoni dwar l-affarijiet fiskali tagħha — jew lill-awtoritajiet tat-taxxa jew lill-pubbliku permezz tar-rapporti annwali tagħha - se jgħin biex jinxteħet dawl fuq prattiki dannużi marbutin mat-taxxa. Il-fatt li jkun hemm iktar trasparenza probabbli jservi ta’ inċentiv ukoll biex il-kumpaniji jħallsu s-sehem ġust tagħhom tat-taxxa fil-pajjiż fejn jagħmlu l-profitti. Barra minn hekk, trasparenza akbar tista’ tħeġġeġ lill-Istati Membri jieħdu miżuri li jikkontribwixxu għal kompetizzjoni iktar effiċjenti u ġusta b’rabta mat-taxxa. Min-naħa l-oħra, ir-rekwiżiti għal iktar trasparenza mingħajr biżżejjed salvagwardji jistgħu jwasslu biex tiġi ppubblikata ċerta informazzjoni kummerċjali li hija sensittiva. Dan jista’ jkun ta’ detriment għall-kumpaniji, speċjalment jekk il-kompetituri tagħhom li jinsabu barra l-UE ma jkunux qed jagħmlu l-istess. Wieħed irid iqis sew dawn il-fatturi kollha, flimkien ma’ fatturi oħrajn, meta jikkunsidra jekk hemmx bżonn jittieħdu iktar passi jew le. SFOND Il-Pjan ta’ Azzjoni tal-Kummissjoni dwar Sistema iktar Ġusta tat-Taxxa fuq il-Kumpaniji li ġie żvelat illum għandu l-għan li jirriforma t-tassazzjoni tal-kumpaniji fl-UE. Dan il-pjan jistabbilixxi sensiela ta’ inizjattivi biex jiġi indirizzat l-evitar tat-taxxa, biex jiġi żgurat dħul sostenibbli u biex jitrawwem ambjent tan-negozju aħjar fis-Suq Uniku. Meħudin flimkien, dawn il-miżuri se jtejbu b’mod sinifikanti l-ambjent tat-taxxa fuq il-kumpaniji fl-UE, u se jagħmluh iktar ġust, iktar effiċjenti u iktar tajjeb għat-tkabbir ekonomiku. F’Settembru tal-2013, il-G20 approva wkoll pjan ta’ azzjoni biex ikun żgurat li l-profitti jiġu intaxxati fil-post fejn jiġu ġġenerati. L-Organizzazzjoni għall-Kooperazzjoni u l-Iżvilupp Ekonomiċi (l-OECD) qiegħda tikkoordina wkoll ħidma biex jiġu indirizzati l-Erożjoni tal-Bażi tat-Taxxa u t-Trasferiment tal-Profitti (il-BEPS). L-inizjattiva marbuta mal-BEPS, li mhix vinkolanti għall-Istati Membri, tinkludi rakkomandazzjonijiet imfasslin biex iżidu t-trasparenza, inkluż ir-rekwiżit għall-intrapriżi multinazzjonali li jirrappurtaw lill-awtoritajiet tat-taxxa abbażi tar-rappurtar pajjiż pajjiż. STADJI EWLENIN Tnedija tal-konsultazzjoni pubblika is-17 ta’ Ġunju 2015 Għeluq tal-konsultazzjoni pubblika id-9 ta’ Settembru 2015 Wieħed jista’ jsib it-test tal-konsultazzjoni pubblika hawn.